ANC-konferensie: ‘Vrae oor vermiste stemme’Ace Magashule is as die nuwe sekretaris-generaal verkies. Foto: Twitter via @MYANC Die ANC se bestuurskomitee het glo Dinsdagoggend vergader oor beweerde “vermiste stemme” met betrekking tot die stemproses vir die party se nuwe sekretaris-generaal. Dit kom nadat Ace Magashule Maandagaand tot die posisie verkies is. Senzo Mchunu was die ander benoemde vir dié posisie. Daar is 4 776 afgevaardigdes wat geregistreer was om vir die party se nuwe top-ses te stem. Magashule het 2 360 stemme vir die pos van sekretaris-generaal ontvang en Mchunu 2 336 stemme. ŉ Verteenwoordiger van die verkiesingsagentskap het tydens die aankondiging van die stemme gesê daar was tydens die stemmery vir dié posisie agt wat buite stemming gebly het en vier bedorwe stembriewe. Dit beteken dat daar dus 68 stemme “vermis” word. Dié 68 is genoeg om die uitslag van die verkiesing in Mchunu se guns te swaai. Daily Maverick berig Jackson Mthembu, die ANC se parlementêre hoofsweep, het gesê die kwessie oor hierdie stemme sal Dinsdag tydens die samesprekings by die konferensie geopper word. News24 berig die bestuurskomitee van die party het Dinsdagoggend oor die kwessie vergader en sal glo die EleXion Agency, wat die verkiesings hanteer het, versoek om die teenstrydigheid te verduidelik. Maroela Media het vroeër berig die nuwe top-ses leierskap van die ANC is Maandagaand onder luide toejuiging van afgevaardigdes aangekondig. Cyril Ramaphosa is as die nuwe president van die ANC aangewys met David Mabuza as adjunkpresident van die party. Magashule is net-net tot die posisie van sekretaris-generaal verkies, met Jessie Duarte as adjunk-sekretaris-generaal. Gwede Mantashe, wat voorheen sekretaris-generaal was, is as die party se nasionale voorsitter aangewys en Paul Mashatile as tesourier-generaal. Lees alle vorige berigte oor die ANC-konferensie 2017 op Maroela Media.